**Lei 39/2015, do 1 de outubro, do Procedemento Administrativo Común das Administracións Públicas.**

Artigo 53. Dereitos do interesado no procedemento administrativo.1. Ademais do resto dos dereitos previstos nesta lei, os interesados nun procedemento administrativo teñen os seguintes dereitos:

a) A coñecer, en calquera momento, o estado da tramitación dos procedementos en que teñan a condición de interesados; o sentido do silencio administrativo que corresponda, en caso de que a Administración non dite nin notifique resolución expresa en prazo; o órgano competente para a súa instrución, se for o caso, e resolución, e os actos de trámite ditados. Así mesmo, tamén terán dereito a acceder e a obter copia dos documentos contidos nos citados procedementos. Os que se relacionen coas administracións públicas a través de medios electrónicos terán dereito a consultar a información a que se refire o parágrafo anterior, no punto de acceso xeral electrónico da Administración, que funcionará como un portal de acceso. Entenderase cumprida a obriga da Administración de facilitar copias dos documentos contidos nos procedementos mediante a súa posta á disposición no punto de acceso xeral electrónico da Administración competente ou nas sedes electrónicas que correspondan.

Comentario:

En primeiro lugar, antes de entrar na análise de cada un dos dereitos enumerados no artigo 53, convén definir o concepto de interesado. No procedemento administrativo considérase interesado aquel que o promova como titular de dereitos ou intereses lexítimos individuais ou colectivos; aquel, sen iniciar o procedemento, teña dereitos que poidan resultar afectados pola decisión que nel se adopte; e aquel cuxo interese lexítimo, individual ou colectivo, poida resultar afectado pola resolución.

Por último, recoñécese o dereito a acceder e obter copias dos documentos contidos nos procedementos.

**DEREITO A OBTER COPIA DE EXAMES por parte dos pais do alumnado**

O dereito a obter copias de exames polas persoas interesadas no procedemento, parte de que o proceso de avaliación do alumnado remata nunha resolución que ten efectos administrativos: promocionar e titular. En consecuencia, estamos ante un expediente  ou conxunto ordenado de trámites e actuacións formalmente realizadas, segundo a vía legalmente prevista, para ditar un acto administrativo.

O dereito a solicitar copia por parte das persoas lexitimamente interesadas no dito procedemento está contextualizado en base ao establecido nos artigos 27.4 e **53.1 alínea a)** da Lei 39/2015. Asemade, o 70.4 define o concepto de expediente administrativo, quedando de manifesto que non hai que entregar a información que teña carácter auxiliar ou de apoio, como  notas, borradores, opinións, resumos, comunicacións e informes internos (...)

No que atinxe á entrega/ achega dos exames corrixidos, convén lembrar que debe constar o valor porcentual de cada pregunta ou ítem, e que se pode solicitar ao profesorado ou departamento, por parte da inspección educativa, -no caso de reclamacións en recurso de alzada- un informe ao respecto, sobre os criterios de corrección aplicados, si estes non quedan suficientemente motivados na documentación xa achegada e empregada na resolución previa por parte do centro, etc.

O procedemento consiste en que os pais ou persoa que exerce a titoría legal en tanto que persoas lexitimanente interesadas no procedemento, deben solicitar o exame ou exames concretos, ao órgano que emitiu o orixinal: ou sexa ao centro. O máis adecuado é que todas estas solicitudes pasen pola dirección do centro e teñan entrada e saída, si ben o procedemento e modelos de solicitude e tramitación os poden establecer os centros. É importante asegurarse que o texto/ contido dos exames así facilitados non serán manipulados, polo que se suxire poñer o carimbo/ selo do centro en cada folla. O procedemento utilizado para a solicitude mesmo é convinte inserilo nas NOFC, considerando que "A solicitude dirixirase ao órgano que emitiu o documento orixinal e deberase expedir (...) no prazo de quince días contados desde a recepción da solicitude (...) "

Hai que ter claro que os país/nais ou persoas que exercen a titoría legal do alumnado teñen dereito a solicitar copia dos exames realizados polos seus fillos/as e si o alumno/a é maior de idade, lle corresponde a él efectuar a solicitude, agás que estea incapacitado legalmente. Este dereito ven determinado como xa se ten indicado, basicamente polo establecido no art.27.4 Lei 39/2015 xa que se considera as probas de avaliación documentos públicos administrativos.

No caso da situación que se reflicte na dúbida/consulta formulada, eu considero que si se aprecia ou constata negativa algunha por parte do profesorado, a facilitar copia íntegra dos exames ou instrumentos escritos empregados na avaliación do alumnado, para logo atender e responder en tempo e forma ao requirimento das persoas que tendo interese lexítimo, así o teñen solicitado expresamente ante o centro, o que procede á que a dirección do centro, emita unha comunicación de requirimento á cada profesor/a afectado para que acheguen os ditos documentos nun determinado prazo, que debe ser menor que o prazo xeral de quince días como máximo que ten o centro para cumprimentar á achega dos mesmos á persoa ou persoas solicitantes.

Eu en particular, co coñecemento de causa que teño, non lle recomendo ao profesorado nin a ningún centro a que se opoñan a súa achega, e mesmo baixo as consideracións que se insiren na formulación da dúbida formulada, xa que parten dunha interpretación ao meu modo de ver claramente errada, xa que os exames e instrumentos empregados na avaliación do alumnado non teñen tal consideración como a que se reflicte “departamentos que se negan aludindo á ***propiedade intelectual*** dos exames que crean” e cando menos, non é razón suficiente para motivar a negativa a seren facilitados, neste caso á dirección do centro para logo cumprimentar o procedemento.

Para máis información ver:

*1.-Informe/ recomendación Defesor del Pueblo de la Comunidad de Madrid (Fecha: 26/11/2015, Administración: Comunidad de Madrid. Consejería de Educación, Juventud y Deporte. Respuesta de la Administración: Pendiente. Queja número: 15010541*

***2.-Andalucía:*** *http://www.redes-cepalcala.org/inspector/PREGUNTAS-RESPUESTAS/EFGH/COPIA%20EXAMENES.pdf*

*3.-Sentenza Xulgado Contencioso\_Administrativo nº 3 de Málaga e informe de Inspección Educativa recoñecendo o dereito do alumnado a recibir copia dos exames,*

***4.-Cataluña:*** [***http://elpais.com/diario/2002/12/21/sociedad/1040425207\_850215.html***](http://elpais.com/diario/2002/12/21/sociedad/1040425207_850215.html)

***5.-***

**Ref.Norm\_DEREITO DE PARTICIPACIÓN DOS PAIS E ACCESO Á INFORMACIÓN E DOCUMENTACIÓN**

***DECRETO 229/2011, do 7 de decembro, polo que se regula a atención á diversidade do alumnado dos centros docentes da Comunidade Autónoma de Galicia nos que se imparten as ensinanzas establecidas na Lei orgánica 2/2006, do 3 de maio, de educación. (DOG do 21 de decembro),*** nos seguintes aspectos :

Artigo 4. Principios xerais de actuación 7. As nais, pais ou titores e titoras legais do alumnado recibirán, de forma individualizada, a necesaria información e asesoramento respecto das características e necesidades do alumnado, así como das medidas que se deberán adoptar para a súa atención nos centros educativos.

Artigo 6. Actuacións dos centros docentes. No marco das actuacións destinadas a adecuar a resposta educativa á diversidade, os centros docentes deberán: 7. Promover a implicación das nais, pais ou titores e titoras legais do alumnado no proceso educativo.

Artigo 12. Estrutura. O Plan Xeral de Atención á Diversidade incluirá, cando menos: 8. Canles de colaboración coas nais, pais ou titores e titoras legais do alumnado e cos diferentes servizos externos ao centro. 9. Protocolos para a solicitude e/ou autorización das medidas extraordinarias.

Artigo 33. Identificación temperá, avaliación inicial e valoración. 4. As nais, pais ou titores e titoras legais do alumnado deberán ser informados dos procedementos para a detección temperá das necesidades educativas do alumnado e dos resultados desa identificación e valoración, así como, de ser o caso, da aplicación das ac­tuacións e medidas de atención á diversidade que se consideren oportunas. 5. Os servizos de Orientación deberán asesorar a totalidade da comunidade educativa nos procesos de identificación das necesidades educativas do alumnado, na súa valora­ción, nas medidas educativas que cómpre adoptar e na súa avaliación.

Artigo 35. Informe psicopedagóxico. 2. As nais, pais ou titores e titoras legais do alumnado deberán ser informados dos resultados das avaliacións psicopedagóxicas e das medidas propostas, e terán dereito a obter copia do informe psicopedagóxico nas condicións que estableza a consellería con competencias en materia de educación.

Artigo 36. Ditame de escolarización. 2. O ditame de escolarización consiste nun informe persoal dunha alumna ou dun alumno elaborado polos servizos de Orientación, no cal se recollerán, cando menos: d) A opinión das nais, pais ou titores e titoras legais do alumnado respecto desa proposta.

Artigo 42. Participación e colaboración das familias. 1. As nais, pais ou titores e titoras legais do alumnado deberán compartir o esforzo educativo, participando e colaborando, nos termos legalmente establecidos, nas decisións que afecten a escolarización e os procesos educativos do alumnado. 2. Os centros educativos promoverán a implicación das nais, pais ou titores e titoras legais do alumnado en todas aquelas medidas destinadas ao desenvolvemento integral do alumnado, particularmente nos ámbitos referidos á mellora da autonomía, esforzo, autoes­tima, participación e convivencia. Nos documentos de organización, xestión e funciona­mento do centro deberán recollerse actuacións destinadas a esta finalidade. 3. As nais, pais ou titores e titoras legais do alumnado deberán colaborar no proceso de avaliación inicial do alumnado así como no das posibles avaliacións psicopedagóxicas, nos termos que estableza a consellería con competencias en materia de educación. 4. Os centros docentes promoverán a posta en marcha de programas familia-escola e/ ou das medidas que correspondan para que as nais, pais ou titores e titoras legais do alum­nado reciban información e asesoramento que os axuden no seu labor educativo, faciliten a comunicación co profesorado e potencien a participación na vida dos centros.

DA\_1ª. O establecido para as nais, pais ou titores e titoras legais do alumnado enténdese referido ao alumnado menor de idade ou ao legalmente incapacitado; referiranse ao propio alumnado cando sexa maior de idade e non estea legalmente incapacitado.

DA\_2ª. O disposto neste decreto será aplicable aos centros privados concertados e non concertados en todos aqueles aspectos que non contraveñan o establecido na súa lexislación específica.

DA\_3ª. A obtención e o tratamento dos datos persoais do alumnado, das nais, pais ou titores e titoras legais deste, en especial os que figuren nos documentos oficiais a que se refire este decreto, a súa cesión duns centros a outros e a adopción de medidas que garantan a seguridade e a confidencialidade dos ditos datos someteranse ao disposto na lexislación vixente en materia de protección de datos de carácter persoal.

**DECRETO 105/2014, do 4 de setembro, polo que se establece o currículo da educación primaria na Comunidade Autónoma de Galicia)** fai referencia aos seguintes indicadores que hai que ter en conta nas programacións didácticas do centro:

-Concrétase a participación de pais, nais e titores/as legais no proceso educativo (art. 7º do Decreto 105/2014)

-Medidas precisas para facer públicos e comunicar ás familias os criterios de avaliación, os estándares de aprendizaxe avaliables, as estratexias e os instrumentos de avaliación, así como os criterios de promoción.

O texto literal é o seguinte:

Artigo 6. Autonomía dos centros docentes.

4. Os centros docentes promoverán, ademais, compromisos coas familias e cos propios alumnos e alumnas nos que se especifiquen as actividades que uns e outros se comprometen a desenvolver para facilitar o progreso educativo.

Artigo 7. Participación de pais, nais ou das persoas que exerzan a titoría legal no proceso educativo.

De conformidade co establecido no artigo 4.2.e) da Lei orgánica 8/1985, do 3 de xullo, reguladora do dereito á educación, e de acordo coas previsións da Lei 4/2011, do 30 de xuño, de convivencia e participación da comunidade educativa, os pais, as nais ou as persoas que exerzan a titoría legal deberán participar e apoiar a evolución do proceso educativo dos seus fillos, das súas fillas ou das persoas que tutelen, así como coñecer as decisións relativas á avaliación e á promoción, e colaborar nas medidas de apoio ou reforzo que adopten os centros docentes para facilitar o seu progreso educativo, e terán acceso aos documentos oficiais de avaliación e aos exames e documentos das avaliacións que se lles realicen aos seus fillos, fillas ou persoas tuteladas.

Artigo 12. Avaliación

6. Co fin de garantir o dereito dos alumnos e alumnas a que o seu rendemento sexa valorado conforme criterios de plena obxectividade, os centros docentes adoptarán as medidas precisas para facer públicos e comunicar ás familias os criterios de avaliación, os estándares de aprendizaxe avaliables, as estratexias e instrumentos de avaliación, así como os criterios de promoción.

7. Os centros docentes realizarán unha avaliación individualizada a todos os alumnos e as alumnas ao rematar o terceiro curso de educación primaria, segundo dispoña a Consellería con competencias en materia de educación, na que se comprobará o grao de dominio das destrezas, as capacidades e as habilidades en expresión e comprensión oral e escrita, cálculo e resolución de problemas en relación co grao de adquisición da competencia en comunicación lingüística e da competencia matemática.

De resultar desfavorable esta avaliación, o equipo docente deberá adoptar as medidas ordinarias ou extraordinarias máis axeitadas. Estas medidas fixaranse en plans de mellora de resultados colectivos ou individuais que permitan solventar as dificultades, en colaboración coas familias e mediante recursos de apoio educativo.

Artigo 17. Titoría.

3. É función das persoas titoras informar regularmente os pais, as nais ou persoas que exerzan a titoría legal do seu alumnado sobre o proceso educativo dos seus fillos e fillas. Esta información realizarase cunha periodicidade trimestral e recollerá as cualificacións obtidas en cada área, así como a información relativa ao seu proceso de integración socioeducativa.

***DECRETO 86/2015, do 25 de xuño, polo que se establece o currículo da educación secundaria obrigatoria e do bacharelato na Comunidade Autónoma de Galicia. DOG do 26 de xuño)***

**Artigo 6. Participación de pais, nais e titores/as legais no proceso educativo**

1. De conformidade co establecido no artigo 4.2.e) da Lei orgánica 8/1985, do 3 de xullo, reguladora do dereito á educación, e no artigo 6 da Lei 4/2011, do 30 de xuño, de convivencia e participación da comunidade educativa, os pais, as nais ou os/as titores/as legais deberán apoiar e participar na evolución do proceso educativo dos/das seus/súas fillos/as ou tutelados/ as, así como coñecer as decisións relativas á avaliación e á promoción, e colaborar nas medidas de apoio ou reforzo que adopten os centros docentes para facilitar o seu progreso educativo, e terán acceso aos documentos oficiais de avaliación e aos exames e documentos das avaliacións que se lles realicen aos/ás seus/súas fillos/as ou tutelados/ as, sen prexuízo do respecto ás garantías establecidas na Lei orgánica 15/1999, do 13 de decembro, de protección de datos de carácter persoal, e demais normativa aplicable en materia de protección de datos de carácter persoal.

2. Os centros docentes promoverán compromisos coas familias e co propio alumnado, nos que se especifiquen as actividades que uns e outros se comprometen a desenvolver para facilitar o progreso educativo.

Artigo 16. Titoría e orientación 3. O profesorado titor terá a responsabilidade de coordinar o equipo docente que imparta clases nese grupo, no relativo tanto á avaliación como aos procesos de ensino e aprendizaxe, e manterá unha relación permanente cos pais, coas nais ou cos titores e coas titoras legais, co fin de garantir o exercicio dos dereitos recoñecidos no artigo 4.1.d) e g) da Lei orgánica 8/1985, do 3 de xullo, reguladora do dereito á educación. Será responsable da orientación en colaboración co Departamento de Orientación

**(DF1ª LOE\_Modificación art.4 LODE)**

1. Os pais ou titores, en relación coa educación dos seus fillos ou pupilos, teñen os seguintes dereitos:

d) A estar informados sobre o progreso da aprendizaxe e integración socio-educativa dos seus fillos.

e) A participar no proceso de ensino e aprendizaxe dos seus fillos

g) A ser oídos naquelas decisións que afecten á orientación académica e profesional dos seus fillos

Artigo 21. Avaliacións

5. A consellería con competencias en materia de educación garantirá o dereito dos alumnos e das alumnas a unha avaliación obxectiva e a que a súa dedicación, o seu esforzo e o seu rendemento se valoren e se recoñezan con obxectividade, para o que establecerá os oportunos procedementos. Co fin de garantir o dereito dos alumnos e das alumnas a que o seu rendemento se valore consonte criterios de plena obxectividade, os centros docentes adoptarán as medidas precisas para facer públicos e comunicar ás familias os criterios de avaliación, os estándares de aprendizaxe, as estratexias e os instrumentos de avaliación, e os criterios de promoción. CAPÍTULO III Orientación e atención á diversidade

.

***Orde ECD/1361/2015, de 3 de xullo, pola que se establece o currículo de Educación Secundaria Obrigatoria e Bacharelato para o ámbito de xestión do Ministerio de Educación, Cultura e Deporte, e regúlase a súa implantación, así como a avaliación continua e determinados aspectos organizativos das etapas. Ministerio de Educación, Cultura e Deporte*** (BOE do 9 de xullo, TEXTO CONSOLIDADO Última modific. 5 de marzo de 2016).

Artigo 29. Información e participación das familias.

1. Con posterioridade a cada sesión de avaliación, e cando se dean circunstancias que así o aconsellen, o titor ou titora informará por escrito a pais, nais e titores legais do alumnado sobre o aproveitamento académico destes e a marcha do seu proceso educativo. Para ese efecto, utilizarase a información recollida no proceso de avaliación continua, de acordo cos modelos establecidos polo centro.

2. Tras a avaliación final de curso ou de etapa informarase por escrito do seu resultado a pais, nais e titores legais do alumnado, coa indicación, polo menos, dos seguintes extremos: as cualificacións obtidas nas distintas materias, a promoción ou non ao curso ou etapa seguinte e as medidas de apoio adoptadas, se as houbese, para a consecución dos obxectivos programados.

3. Os titores e titoras manterán unha comunicación fluída co alumnado e as súas familias en todo o relativo ao proceso de aprendizaxe, co fin de facilitar as aclaracións precisas para unha maior eficacia do mesmo. Pais, nais e titores legais terán acceso en calquera caso aos documentos oficiais de avaliación e aos exames e documentos das avaliacións que se realicen aos seus fillos ou tutelados, segundo o procedemento establecido polo centro.

4. Igualmente, en calquera momento ao longo do curso, cando a situación aconsélleo ou as familias demándeno, e especialmente cando se detecten nun alumno dificultades na aprendizaxe ou necesidades de mellora, os titores e titoras ofrecerán información máis específica que sirva para fornecer pautas que faciliten a recuperación e o progreso na aprendizaxe.

**Sección 3.ª Obxectividade da avaliación continua**

**Artigo 37. Avaliación segundo criterios obxectivos.**

1. Co fin de garantir o dereito do alumnado a unha avaliación obxectiva e a que a súa dedicación, esforzo e rendemento sexan valorados e recoñecidos con obxectividade, os centros deberán facer públicos os procedementos xerais de avaliación e os criterios de promoción que a Comisión de coordinación pedagóxica e os Departamentos didácticos haxan establecido, respectivamente, na proposta curricular da etapa e nas súas programacións didácticas. Cada Departamento didáctico ou os responsables dos centros privados ao comezo do curso correspondente informarán o alumnado e ás súas respectivas familias sobre os contidos, procedementos, instrumentos e criterios de avaliación e cualificación, así como dos estándares de aprendizaxe avaliables das diferentes materias e os procedementos de recuperación e de apoio previstos.

2. A corrección de probas non se poderá limitar á expresión dunha cualificación cualitativa ou cuantitativa, senón que debe conter a indicación das faltas ou erros cometidos ou a explicación razoada da cualificación.

***3. O titor ou titora e o profesorado das distintas materias e ámbitos manterán unha comunicación fluída, no relativo ao proceso de aprendizaxe, cos alumnos e alumnas e os seus pais e nais ou titores legais. Ademais, os centros deberán sinalar o procedemento mediante o cal o alumnado e os seus pais e nais ou titores legais poderán solicitar aclaracións ao profesorado e ao titor ou titora acerca das informacións que sobre o seu proceso de aprendizaxe reciban, e facilitarlles información sobre os procedementos de revisión de cualificacións e de decisións sobre promoción.***