**Artigo 53. Dereitos do interesado no procedemento administrativo**

**(Lei 39/2015 comentada por letrados da Xunta de Galicia Comentarios, anotacións e xurisprudencia sobre a Lei 39/2015, do 1 de outubro, do Procedemento Administrativo Común das Administracións Públicas)**

1. Ademais do resto dos dereitos previstos nesta lei, os interesados nun procedemento administrativo teñen os seguintes dereitos:

a) A coñecer, en calquera momento, o estado da tramitación dos procedementos en que teñan a condición de interesados; o sentido do silencio administrativo que corresponda, en caso de que a Administración non dite nin notifique resolución expresa en prazo; o órgano competente para a súa instrución, se for o caso, e resolución, e os actos de trámite ditados. Así mesmo, tamén terán dereito a acceder e a obter copia dos documentos contidos nos citados procedementos. Os que se relacionen coas administracións públicas a través de medios electrónicos terán dereito a consultar a información a que se refire o parágrafo anterior, no punto de acceso xeral electrónico da Administración, que funcionará como un portal de acceso. Entenderase cumprida a obriga da Administración de facilitar copias dos documentos contidos nos procedementos mediante a súa posta á disposición no punto de acceso xeral electrónico da Administración competente ou nas sedes electrónicas que correspondan.

**Comentario:**

En primeiro lugar, antes de entrar na análise de cada un dos dereitos enumerados no artigo 53, convén definir o concepto de interesado. No procedemento administrativo considérase interesado aquel que o promova como titular de dereitos ou intereses lexítimos individuais ou colectivos; aquel, sen iniciar o procedemento, teña dereitos que poidan resultar afectados pola decisión que nel se adopte; e aquel cuxo interese lexítimo, individual ou colectivo, poida resultar afectado pola resolución.

Por último, recoñécese o dereito a acceder e obter copias dos documentos contidos nos procedementos. Antes da aprobación da Lei galega 1/2016, do 18 de xaneiro, de transparencia e bo goberno, este dereito unicamente podía ser exercido polos interesados no procedemento administrativo. Coa entrada da Lei de transparencia que se estende a calquera cidadán, teña ou non a condición de interesado. O artigo 24 da Lei de transparencia dispón que todas as persoas teñen dereito a acceder á información pública, a cal se entende como os contidos ou documentos, calquera que sexa o seu formato ou soporte, que consten en poder da Administración pública. Os termos tan amplos da redacción deste artigo fan pensar que moitos cidadáns quererán ter acceso a procedementos administrativos nos que non teñan a condición de interesado. Só co paso do tempo e coa interpretación que lle dean a este artigo os xulgados e tribunais se poderá saber como quedará finalmente configurado este dereito e cales van ser os seus límites. Hai que sinalar que o artigo 27 da LPACAP aclara e simplifica o actual réxime das copias realizadas polas administracións públicas e defínense os requisitos necesarios para que unha copia sexa auténtica; por último, **o artigo da Lei de transparencia e bo goberno contén a previsión de que estas copias poidan ser gravadas coa correspondente taxa**.